చికాగో
షికాగో నగరం ఇల్లినాయ్ రాష్ట్రం యొక్క ఈశాన్య భాగంలోనూ, మిచిగన్ సరస్సుకు ఆగ్నేయంలోనూ ఉంది. ఈ నగరం మిచిగన్ సరసు, షికాగో నది మరియు మిసిసిపి నది మధ్యలో ఉంది. నగరానికి దూరంగా దక్షిణంలో కాల్యుమెట్ (Calumet River) నది ఉంది. షికాగో ఉత్తర తీరంలో ప్రవహిస్తున్న డెస్‌ప్లెయిన్స్ నదిని షికాగో సెయిన్‌టరీ కాలువ షికాగో నదితో కలుపుతుంది. 1830 కాలం ఈ నగరం ఆరంభదశలో అధిక భాగం భవనాలు షికాగో నది ముఖద్వారంలో నిర్మించారు. అమెరికా ప్రభుత్వ అధికారిక గణాంకాలను అనుసరించి షికాగో 240 చదరపు మైళ్ళలో విస్తరించి ఉంది. దీనిలో 227.1 చదరపు మైళ్ళు భూభాగము, 6.9 చదరపు మైళ్ళు జల భాగము. మొత్తం మీద షికాగో నగరం చదునైన ప్రదేశం. నగరంలో ఎత్తైన ప్రదేశం సముద్రమట్టంకంటే 599 ఎత్తు మాత్రమే ఉంటుంది. సరస్సు తీరం వెంట ఉండే లోతైన ప్రదేశం సముద్రమట్టం కంటే 577 అడుగుల ఎత్తు ఉంటుంది.
చికాగో
2006 లో దేశవిడేశాల నుండి 4,41,70,000 పర్యాటకులు చికాగో నగరాన్ని సందర్శించినట్లు అంచనా. మ్యాగ్నిఫిషియంట్ మైల్ ఖరీదైన షాపింగ్ సెంటర్లు, వేలకొలది ఆహారశాలలు (రెస్టారెంటులు), ఆకర్షణీయమైన భవనాలు పర్యాటకులను ఎంతగానో ఆకర్షించడం నిజం. వాణిజ్య సమావేశాలు, ఇతర కూటములు జరపడానికి అనువైన ప్రదేశాలలో చికాగో నగరం అమెరికాలోమూడవ స్థానంలో ఉంది. "సోల్జర్ ఫీల్డ్‌"కు దక్షిణ ప్రాంతంలో ఉన్న "మెక్ కార్మిక్ ప్లేస్ "(McCormickPlace)లో ఇవి చాలా జరుగుతుంటాయి. 3000 అడుగుల పొడవున్న నేవీ పియర్, రెస్టారెంట్లు, మ్యూజియమ్‌లు (వస్తు సంగ్రహాలయం), వస్తు ప్రదర్శన శాలలు మరియు అడిటోరియమ్‌లు 150 అడుగుల రంగుల రాట్నం (ఫెర్రీ వీల్) మరియు మిచిగాన్‌ తీరాన ఉన్న గ్రాంట్ పార్క్ మొదలైనవి మాత్రం సంవత్సరానికి 80లక్షల ప్రజలను ఆకర్షిస్తున్నాయి.